104 Capitolul 4 FRAUDĂ ŞI EROARE ÎN AUDIT Obiectivul oricărei misiuni de verificare, în general, şi al celei de auditare financiară, în special, îl constituie detectarea, corectarea şi comunicarea erorilor şi fraudelor De reuşita acestei acţiuni depinde în mare măsură obţinerea de către auditor a asigurării rezonabile că situaţiile financiare examinate sunt credibile şi fidele Fiind însă şi un domeniu suficient de sensibil al auditului, este necesară desluşirea unor elemente privind eroarea şi frauda, clarificări ce oferă profesionistului posibilitatea să adopte o poziţie onestă faţă de eventualele abateri ale entităţii diagnosticate 4 1 Concepte şi responsabilităţi În procesul de planificare şi efectuare a procedurilor, precum şi în cel de evaluare şi raportare a rezultatelor acţiunii sale, auditorul trebuie să determine şi să ia în considerare riscul apariţiei unor declaraţii (aserţiuni, informaţii) eronate semnificative în situaţiile financiare, ca rezultat al unor fraude şi/sau erori De asemenea, practicianul trebuie să reacţioneze în mod adecvat pentru diminuarea acestui risc Dar ce înţelegem din punct de vedere al auditului prin aceste concepte? Termenul “eroare” se referă la o greşeală neintenţionată apărută în situaţiile financiare, cum ar fi: - greşeli matematice sau contabile în cadrul înregistrărilor efectuate şi al datelor contabile; - trecerea cu vederea, omiterea sau interpretarea greşită a faptelor; - aplicarea greşită a politicilor contabile Termenul “fraudă” se referă la o acţiune cu caracter intenţionat întreprinsă de una sau mai multe persoane din rândul conducerii, salariaţilor sau terţilor, fapt care are ca efect denaturarea, prezentarea şi interpretarea 105 eronată a situaţiilor financiare Este necesar a se face distincţie între două tipuri de fraudă care sunt relevante pentru auditor, adică denaturările care rezultă din reprezentarea greşită a activelor şi denaturările care rezultă din raportarea financiară frauduloasă, ambele cu aceleaşi efecte asupra calităţii informaţionale 71 Frauda 72 poate implica: - manipularea, falsificarea sau modificarea înregistrărilor sau a documentelor Dacă în ceea ce priveşte modificările sau falsificările exemplele sunt mai puţin relevante din punct de vedere didactic, considerăm sugestivă prezentarea unui exemplu privind manipularea Astfel, să presupunem că doi clienţi, X şi Y, ai unei bănci comerciale au următoarea situaţie financiară în relaţie cu banca lor: ◦ clientul X a beneficiat de un credit bancar în sumă de 2 mil lei, al cărui termen de rambursare este 31 12 2008, credit pe care nu reuşeşte, în mod normal, să-l ramburseze la scadenţă; ◦ clientul Y avea disponibil în cont la 31 12 2008 suma de 2,3 mil lei Pentru a nu exista, în situaţiile financiare bancare de la finalul anului 2008, aserţiunea "credite nerambursate la scadenţă", salariaţii băncii influenţează clientul Y să vireze "din greşeală" suma de 2 mil lei din contul său în contul societăţii X, pe baza căreia aceasta să-şi poată rambursa la scadenţă creditul, iar la începutul anului următor situaţia este "regularizată" Astfel, clientul X va beneficia de un nou credit, mai mare, resursă din care va restitui sumele "partenerului" Y Exemplul este interesant atât din perspectiva auditorului băncii comerciale, cât şi din cea a auditorilor celor doi parteneri ai săi; - alocarea necorespunzătoare a activelor, de pildă, autoturismele aflate în proprietatea entităţii auditate (procurate/suportate din resursele acesteia) şi folosite în scopuri personale de salariaţii entităţii sau de terţe persoane; existenţa unor active imobilizate corporale neutilizate, dar al căror amortisment afectează contul de profit şi pierdere; majorarea fără temei a duratei de amortizare contabilă a activelor imobilizate şi exemplele pot continua nelimitat; - eliminarea sau omiterea efectelor tranzacţiilor din înregistrări sau documente, spre exemplu: scăderea nivelului preţului de vânzare al unor mărfuri sub preţul de achiziţie, fără ca această situaţie să fie autorizată şi 71 Nu se vor discuta aici alte efecte provocate de fraudă, întrucât nu reprezintă o prioritate a auditului financiar 72 Se află în mare competiţie cu "ingineriile financiare" sau contabilitatea creativă … 106 publicată în mod adecvat, reflectată expres în documentele primare şi contabile, implicit în situaţiile financiare Tot spre ilustrarea omiterilor, poate exista un portofoliu de creanţe "îmbătrânite" fără ca valoarea acestora să fie ajustată în mod corespunzător sau utilizarea activelor imobilizate corporale fără ca amortismentul să fie introdus în cheltuielile exerciţiului şi altele; - înregistrarea de tranzacţii fără substanţă, un caz tipic constituindu-l imobilizarea sau stocarea intenţionată de cheltuieli fără documente justificative corespunzătoare şi fără ca operaţia să fie corespunzătoare realităţii, ci dimpotrivă, scopul acesteia constând în ascunderea unui rezultat financiar negativ; o alta "creativitate" - înregistrarea livrărilor de mărfuri în regim de consignaţia ca vânzări efective; - aplicarea greşită a politicilor contabile, spre exemplu, în funcţie de interesele oportuniste, managementul sau administraţia entităţii sunt inconsecvente în ceea ce priveşte introducerea în costul şi/sau preţul de producţie a dobânzilor aferente creditelor apelate pentru producţia de imobilizări în regie proprie Un alt exemplu de eroare şi/sau fraudă se poate construi privind utilizarea logicii inventarului intermitent în evidenţa şi gestiunea mărfurilor (oricăror stocuri), în condiţiile în care aceste active au o pondere semnificativă în preocupările clientului de audit 73 În această situaţie, raţionamentul este greşit dacă se consideră că “tot ceea ce nu se regăseşte pe stoc cu ocazia inventarierii periodice este considerat vândut” Raţionamentul corect este ca tot ceea ce nu se regăseşte cu ocazia inventarierii periodice să fie considerat ieşit din gestiunea de mărfuri, urmând a se stabili pe ce căi s-a produs ieşirea din gestiune a respectivelor mărfuri, respectiv ca urmare a: ◦ vânzării; ◦ pierderilor (a)normale din cantitatea şi calitatea respectivelor mărfuri; ◦ sustragerii şi însuşirii mărfurilor de către personalul unităţii sau de terţe persoane; ◦ evidenţei şi gestionării ineficiente sau necorespunzătoare a respectivelor stocuri ş a În ceea ce priveşte distincţia între cei doi termeni, eroare şi fraudă, sar putea spune că una şi aceeaşi faptă poate fi considerată eroare sau fraudă în funcţie de măsura în care “justiţia” reuşeşte să demonstreze caracterul involuntar sau intenţionat al respectivei abateri Totuşi, practicienii deţin 73 Problema este influenţată şi de dimensiunile şi complexitatea activităţii clientului de audit, a locului şi rolului respectivelor stocuri în cadrul ansamblului 107 abilităţile, cunoştinţele şi experienţa necesare disjungerii principiale între abaterile flagrante şi cele întâmplătoare De asemenea, auditorul trebuie să facă diferenţa între “frauda prezumată” şi “frauda dovedită” Se consideră fraudă prezumată acele circumstanţe care sugerează o acţiune frauduloasă şi care ajung la cunoştinţa auditorului pe parcursul executării unei misiuni Acest mod de abordare întăreşte principiul potrivit căruia doar tribunalul sau jurisdicţia echivalentă sunt abilitate să hotărască dacă o anumită acţiune sau operaţiune este o fraudă dovedită În schimb, auditorul trebuie să fie rezervat, onest, atent în atitudini şi exprimări referitoare la frauda posibilă, elementele sesizate de auditor constituind o situaţie prezumată, incertă până la emiterea verdictului juridic Altfel spus, auditorii nu dau verdicte reci, ei emit opinii rezonabile Deşi frauda este un concept juridic vast, auditorul este preocupat de acţiunile frauduloase care cauzează o denaturare semnificativă în situaţiile financiare Este posibil ca denaturarea situaţiilor financiare să nu fie obiectul unor fraude Auditorii nu stabilesc din punct de vedere legal dacă frauda a apărut sau nu, ci efectele asupra informaţiei diseminate publicului sau asupra calităţii comunicării financiare a organizaţiei cu propriul univers Frauda care implică unul sau mai mulţi membri din conducere sau din structura însărcinată cu guvernanţa este denumită „fraudă managerială”; frauda care implică numai angajaţii unei entităţi este denumită „fraudă cu asocierea angajaţilor” În oricare din cele două cazuri, pot exista asocieri cu terţe părţi din afara entităţii în vederea săvârşirii ingineriilor financiare Există două tipuri de denaturări intenţionate care sunt relevante – denaturări apărute în urma raportării financiare frauduloase şi denaturări apărute din delapidarea activelor Raportarea financiară frauduloasă presupune denaturări sau omisiuni intenţionate ale valorilor sau prezentărilor de informaţii în situaţiile financiare, în scopul inducerii în eroare a utilizatorilor Raportarea financiară frauduloasă poate implica: 74 - fapte de înşelăciune, cum ar fi manipularea, falsificarea sau modificarea înregistrărilor contabile sau a documentelor justificatoare pe baza cărora sunt întocmite situaţiile financiare; - interpretarea eronată sau omiterea intenţionată a evenimentelor, tranzacţiilor sau altor informaţii semnificative în situaţiile financiare; - aplicarea greşită în mod intenţionat a politicilor contabile aferente evaluării, recunoaşterii, clasificării, prezentării sau descrierii de informaţii 74 Fără a se limita la cele enumerate 108 Delapidarea activelor presupune furtul activelor unei entităţi Delapidarea activelor poate fi realizată printr-o varietate de modalităţi (incluzând chitanţe frauduloase, furt de active fizice sau necorporale, determinarea unei entităţi să efectueze o plată pentru bunuri şi servicii nerecepţionate etc ) Delapidarea este adesea însoţită de înregistrări sau documente false ori care induc în eroare, cu scopul de a tăinui lipsa activelor Frauda presupune motivaţia de a săvârşi o anumită faptă şi oportunitatea evidentă de a face astfel Indivizii pot fi motivaţi să delapideze active deoarece, de exemplu, au tendinţa de a cheltui mai mult decât îşi pot permite Raportarea financiară frauduloasă poate fi comisă deoarece conducerea este supusă presiunilor, din exteriorul sau interiorul entităţii, de a atinge o ţintă de câştiguri preconizată şi, poate, nerealistă – în special având în vedere că, pentru conducere, consecinţele în cazul neîndeplinirii obiectivelor financiare pot fi semnificative O oportunitate evidentă pentru raportarea financiară frauduloasă sau pentru delapidarea activelor poate exista atunci când un individ crede, de pildă, că se poate eluda controlul intern, deoarece "băiatul deştept" se află într-o poziţie de încredere sau are cunoştinţă despre existenţa unor carenţe specifice la nivelul sistemului de control intern Responsabilitatea pentru prevenirea şi detectarea fraudelor şi erorilor aparţine conducerii, prin intermediul implementării şi exploatării continue a unor sisteme adecvate de contabilitate şi de control intern Astfel de sisteme reduc, dar nu elimină, posibilitatea apariţiei fraudelor şi erorilor Auditorul nu este şi nu poate fi ţinut responsabil pentru prevenirea fraudelor şi erorilor Totuşi, faptul că anual se procedează la auditare poate fi un mijloc de detectare, prevenire şi/sau descurajare a acestora Datorită inerentelor limitări ale activităţii de audit, se manifestă un risc inevitabil ca declarările eronate semnificative din situaţiile financiare, cauzate de fraude şi, într-o măsură mai mică, de erori, să nu poată fi detectate Descoperirea ulterioară a unor declaraţii eronate semnificative în situaţiile financiare, rezultate din fraude sau erori, existente în cursul perioadei acoperite de raportul auditorului nu indică, prin ea însăşi, că auditorul nu a reuşit să fie consecvent principiilor de bază şi procedurilor esenţiale ale activităţii de audit Dacă auditorul a fost sau nu profesionist în aplicarea acestor principii şi proceduri, se determină prin aprecierea conformităţii procedurilor de audit utilizate în circumstanţele respective şi a raportului de audit bazat pe rezultatele respectivelor proceduri de audit 109 4 2 Contabilitatea creativă şi frauda Aparent, normele contabile oferă o varietate de metode de calcul şi contare a operaţiunilor, încât este doar o chestiune de "inspiraţie" a unui contabil pirat să poată folosi diverse "nişe" în favoarea firmei, fără să ia în consideraţie ansamblul cerinţelor legale Deşi peste ocean, unde cuvântul fraudă are întotdeauna implicaţii penale şi unde transparenţa situaţiilor financiare este cuvântul cheie, întâlnim cele mai multe exemple publice de aplicare a practicilor "braconaj" contabil Nu putem să trecem mai departe fără a sublinia cuvântul publice Adică este vorba de fraudele pe care auditorii financiari le-au descoperit şi pe care au avut curajul de a le aduce la cunoştinţa opiniei publice interesate Un prim exemplu ar fi companiile care în anii de expansiune al Statelor Unite au pus de o parte capitalurile de la guvernul federal pentru extindere Astfel a fost şi Intel Capital, care a ajuns să aibă peste 550 de filiale în 20 de ţări Ulterior aceste fonduri au fost contabilizate la profit Este fraudă sau doar "un joc" contabil? O altă practică este înregistrarea la venituri a sumelor rezultate din vânzarea acţiunilor sau a unei cote părţi dintr-o filială Este cazul RSA Data Security, care şi-a crescut frumuşel veniturile când a vândut o parte din filiala Verigisn Fraudă sau nu? Alte practici inovative se referă la contabilizarea barterelor ca venituri, la înregistrarea în contabilitate a preţului de vânzare întreg pentru un bun vândut pe bază de comision, la capitalizarea cheltuielilor de marketing şi lista-i lungă Fraudă sau doar artificiu? KPMG a adus în discuţie o viziune interesantă asupra fraudelor în afaceri Aceasta se referă la introducerea de noi tehnici manageriale de către consultanţii axaţi pe conceptul de împuternicire managerială Aceasta a fost definită în multe moduri, unul dintre ele fiind delegarea responsabilităţilor în luarea deciziilor cât mai jos în lanţul ierarhic Combinarea cu numărul redus al verificărilor lasă loc de "manevră" şi acoperă acţiunile frauduloase Este şi cazul lipsei de implicare a conducerii superioare75 în verificarea contabililor, iar auditorii fie nu sunt angajaţi, fie sunt angajaţi "de ochi lumii", fiind chiar părtaşi la fraudă Auditorii financiari nu au obligaţia de a detecta frauda, dar, evident, investigaţiile lor pot scoate la suprafaţă posibilitatea fraudei, pe care trebuie să o comunice şi/sau raporteze Şi totuşi, cum putem aprecia măsura în care contabilitatea creativă a fost 75 Comitetul de audit şi nu numai, dar de aici se-ntoarce ceasul 110 folosită în scopuri "nobile"? De pildă, Grecia a confirmat faptul că a folosit ingineria financiară pentru a putea intra în Uniunea Monetară Europeană Membrilor potenţiali ai Uniunii li se solicită să păstreze deficitul bugetar la mai puţin de 3% din PIB În 2000, Grecia a emis rapoarte conform cărora deficitul bugetar era de 2% din PIB, dar acesta a fost ulterior reevaluat la 4,1% Date adiţionale arată că deficitul a fost din nou reevaluat în anii următori cu încă cel puţin două procente în plus 76 Vina a fost pasată de actual conducere a Greciei guvernului socialist din administraţia anterioară Problema pedepsirii vinovaţilor încă se discută la nivelul Uniunii Este foarte posibil ca ţara, devenită astfel membră cu drepturi depline, să scape cu un avertisment Câştigurile Greciei de pe urma fraudei sunt evidente şi foarte mari: acces nelimitat, fără taxe, pe o imensă piaţă, folosirea unei monede stabile şi puternice şi, nu în ultimul rând, filiale în toată Europa pentru firmele greceşti Victimele sunt cetăţenii celorlalte ţări membre, care cel mai probabil au suferit de pe urma unei scăderi a valorii monedei unice europene şi există o pierdere în numărul de filiale pe seama Greciei Şi iacătă-ne, la începutul anului 2009, în situaţia ca Germania să declare necesitatea sprijinirii Greciei pentru "rămânerea în urmă" sau a vulnerabilităţii economiei, astfel încât să nu compromită însuşi UME … La suprafaţă este greu să construieşti un caz în această problemă decât pe baze etice Totuşi, ar trebui să fie de ajuns Grecia şi-a atins scopul de a fi membră a Uniunii Monetare Europene, dar a dat de înţeles firmelor că şi ele pot să se folosească de asemenea trucuri… 4 3 Aprecierea condiţiilor şi evenimentelor care generează şi semnalează erorile sau fraudele În procesul de planificare şi realizare a misiunii, auditorul trebuie: să determine (evalueze) riscul apariţiei de informaţii alterate (denaturări) semnificative în situaţiile financiare cauzate de fraude şi erori; să solicite entităţii informaţii referitoare la orice elemente care pot ajuta la detectarea, înţelegerea şi abordarea fraudelor şi erorilor Deşi existenţa unui sistem eficient de contabilitate şi control intern reduce probabilitatea înregistrărilor eronate în cadrul situaţiilor financiare, va exista 76 L Cernuşca şi colab , Manipularea rezultatelor şi frauda în contabilitate, Contabilitatea, expertiza şi auditul afacerilor, nr 1, pg 21 111 întotdeauna un anumit risc de nefuncţionare, conform parametrilor prestabiliţi, 77 a sistemului de control intern şi de contabilitate Apropo de fiabilitatea sistemelor, avioanele sunt verificate şi super-revizuite înainte de a pleca în cursă şi, cu toate acestea, se întâmplă să mai pice câte unul, uneori chiar cu o motivaţie hilară – combustibil insuficient Tot aşa se poate întâmpla şi cu sistemul contabil, care oricum este departe de a atinge performanţele de funcţionare ale unui avion! În consecinţă, pot exista scăpări în modul de funcţionare al clienţilor ce trebuie avute în vedere de auditor În plus, orice sistem de protecţie poate fi ineficient în faţa fraudei, care implică top-managementul şi/sau asocierea angajaţilor pentru săvârşirea acesteia Anumite niveluri ale conducerii pot fi într-o poziţie care să le permită ignorarea controalelor care, în mod normal, ar preveni fraude similare ale altor angajaţi Spre exemplu, solicitarea de către conducere a înregistrării incorecte a tranzacţiilor de către subordonaţi, a ascunderii tranzacţiilor sau a unor informaţii referitoare la acestea contribuie la realizarea fraudei În afară de carenţele în proiectarea sistemelor de control intern, condiţiile şi evenimentele care sporesc riscul de apariţie a erorilor şi fraudelor pot include: A Dubii referitoare la integritatea sau competenţa conducerii, care se manifestă astfel: - conducerea este dominată de o singură persoană (sau de un mic grup) şi nu există un consiliu sau comitet de supervizare eficient; - există o structură corporativă complexă, iar conducerea nu pare a fi o garanţie; - se manifestă sincope continue în corectarea deficienţelor majore ale uzanţelor interne, în cazul în care astfel de corecţii pot fi realizate; - se înregistrează un ritm rapid de schimbare a personalului important din departamentul de contabilitate; - se înregistrează o subdimensionare semnificativă şi prelungită a departamentului contabilitate, din punct de vedere al numărului personalului; - nu sunt constituite la un nivel adecvat garanţiile materiale ale administratorilor, cenzorilor şi gestionarilor B Presiuni neobişnuite în cadrul sau asupra entităţii, care se reflectă în următoarele aspecte: - sectorul de activitate este în declin, iar cazurile de faliment sunt în creştere; - se înregistrează un nivel necorespunzător al fondului de rulment, 77 Sau chiar parametrii stabiliţi nu sunt tocmai performanţi! 112 datorat fie profiturilor în scădere, fie unei dezvoltări prea rapide; - calitatea veniturilor se deteriorează, de exemplu, prin creşterea riscurilor asumate din vânzările pe credit, modificarea derulării activităţii sau utilizarea politicilor contabile alternative care îmbunătăţesc numai nivelul scriptic al veniturilor; - entitatea are nevoie de un trend crescător al profitului pentru a susţine preţul de piaţă al acţiunilor sale, datorită unei propuse oferte publice, preluări sau din alt motiv; - entitatea a efectuat o investiţie semnificativă într-o industrie sau linie de produse caracterizate prin schimbări rapide; - entitatea este dependentă, într-o măsură semnificativă, de unul sau câteva produse, de un singur furnizor sau client; - presiuni financiare asupra managerilor de la nivelul ierarhic superior; - presiuni exercitate asupra personalului departamentului de contabilitate pentru a efectua situaţiile financiare într-un interval de timp neobişnuit de redus C Tranzacţii neobişnuite, în special aproape de finele anului, care au un efect semnificativ asupra veniturilor, cum ar fi: - tranzacţii sau tratamente contabile complexe; - tranzacţii cu părţi afiliate; - preţuri şi plăţi pentru servicii care par prea mari în comparaţie cu avantajele furnizate, de exemplu, pentru avocaţi, consultanţi, comisionari şi alţi colaboratori privind furnizarea de servicii imateriale 78 D Probleme în obţinerea probelor de audit competente, provocate în principal de: - înregistrările dubioase, de exemplu, cu argumentări insuficiente sau îndoielnice, modificări excesive în conturi şi registre, tranzacţii neînregistrate în concordanţă cu procedurile normale şi conturi de control cu sold; - documentare inadecvată a tranzacţiilor, cum ar fi: lipsa autorizărilor corespunzătoare, a documentelor justificative; existenţa unor modificări ale documentelor primare (toate aceste probleme de documentare induc o semnificaţie importantă în cazul în care sunt aferente unor tranzacţii de valori mari sau neobişnuite); - un număr excesiv de diferenţe între înregistrările contabile şi confirmările terţilor, probe de audit divergente şi modificări inexplicabile ale indicatorilor activităţii operaţionale; - răspunsuri evazive ale conducerii în timpul auditului E Factorii specifici sistemelor de informaţii computerizate care se 78 A Băndoi, Preţuri şi concurenţă, Editura Universitaria, Craiova, 2005, pg 24-26 113 referă la: - incapacitatea de a extrage informaţii din fişierele clientului datorită lipsei documentaţiei asupra conţinutului înregistrărilor sau programelor; - un număr mare de modificări ale programului care nu sunt documentate, aprobate sau testate corespunzător; - existenţa unui raport inadecvat între tranzacţiile computerizate şi bazele de date, pe de o parte, şi conturile financiare, pe de altă parte Pentru aprecierea preliminară a unor astfel de probleme, echipa de audit, pe lângă consultarea documentelor sistemice şi cotidiene ale clientului, va dezbate intern şi va intervieva diverse niveluri ierarhice ale entităţii examinate şi nu numai pentru stabilirea riscului de apariţie a denaturărilor provocate de fraudă Atât la începuturile misiuni cât şi pe parcursul acesteia, membrii echipei misiunii de audit trebuie să discute între ei potenţialul de denaturare semnificativă a situaţiilor financiare ca urmare a fraudei Partenerul de misiune decide asupra chestiunilor ce vor fi comunicate membrilor echipei ce nu sunt implicaţi în discuţie Nu este necesar ca toţi coechipierii să fie informaţi asupra tuturor deciziilor luate în urma discuţiilor În vederea obţinerii unei înţelegeri a entităţii şi a mediului sau, auditorul intervievează conducerea cu privire la: - evaluarea făcută de conducere a riscului ca situaţiile financiare să fie denaturate semnificativ ca urmare a fraudei; - procedura conducerii de identificare şi răspuns la riscurile de fraudă din entitate, inclusiv orice riscuri specifice de fraudă identificate de conducere sau la nivelul soldurilor conturilor, claselor de tranzacţii sau prezentărilor de informaţii pentru care se presupune că există un risc de fraudare; - modul în care conducerea comunică celor însărcinaţi cu guvernanţa cu privire la procesele de identificare şi răspuns la riscurile de fraudă din organizaţie; - modul în care conducerea comunică angajaţilor viziunea sa cu privire la practicile de afaceri responsabile şi comportamentul etic, dacă există Auditorul financiar intervievează persoanele însărcinate cu guvernanţa, conducerea, auditul intern şi alte persoane potrivite din entitate, pentru a determina dacă au cunoştinţă despre fraude reale, suspectate sau bănuite ce afectează calitatea informării şi comunicării financiare Este necesar ca auditorul să obţină o înţelegere asupra modului în care cei însărcinaţi cu guvernanţa exercită activitatea de supraveghere a proceselor conducerii de identificare şi tratare a riscurilor de fraudă din entitate, precum şi mecanismele de control intern stabilite de conducere pentru diminuarea acestor riscuri 114 În general, auditorul este obligat să ia în considerare posibilitatea (eventualitatea) ca informaţiile obţinute să indice riscul de fraudă În fazele incipiente ale misiunii, se pune deja problema desfăşurării (administrării) procedurilor analitice în vederea înţelegerii entităţii şi a mediului său Cu această ocazie, auditorul analizează relaţiile neobişnuite şi neaşteptate care ar putea indica riscuri (semnale) de denaturare semnificativă ca urmare a fraudei Un exemplu în vogă, pe cât de banal pe atât de sugestiv, ar fi: autoturismele de la Senat au parcurs într-un an, e adevărat că electoral, un număr de kilometri aproape dublu faţă de cele de la Camera deputaţilor Deşi folosesc aceleaşi tipuri de autoturisme, şi aleşii au în medie aceeaşi greutate, cele de la Senat au consumat cu unu – doi litri de combustibil mai mult la o sută de kilometrii parcurşi decât cele de la Cameră Mai frumos, cele care au transportat deputaţii au consumat şi ele cu unu – doi litri mai mult decât cele de la Ministerul Apărării Naţionale Ce ar putea crede auditorul financiar al Senatului? Că şoferii de la M Ap N aduc de acasă circa 3 litri combustibil pentru a reuşii să parcurgă aceeaşi sută de kilometri! 4 4 Răspunsuri sau proceduri utilizate în cazul confruntării cu frauda sau a sesizării indiciilor specifice Pe baza evaluării riscului, auditorul trebuie să răspundă în consecinţă, să elaboreze proceduri de audit pentru a obţine asigurarea rezonabilă că sunt detectate informaţiile ireale şi/sau ilegale, cauzate de fraude şi erori semnificative, pentru situaţiile financiare în ansamblul lor, dar şi în structura acestora Prin urmare, auditorul caută (colectează) probe de audit suficiente şi adecvate pentru a reliefa: - că nu au apărut fraude şi/sau erori care pot fi semnificative pentru informarea financiară; - în cazul în care abaterile au apărut, că efectul lor este reflectat corespunzător în situaţiile financiare sau că acestea au fost corectate Auditul este supus riscului inevitabil ca unele declaraţii eronate semnificative din situaţiile financiare să nu fie detectate, chiar dacă auditul este planificat şi realizat corespunzător, în concordanţă cu Standardele de Audit Internaţionale Riscul de a nu detecta o înregistrare eronată semnificativă cauzată de fraudă este mai mare decât riscul de a nu detecta o înregistrare eronată semnificativă cauzată de erori, datorită faptului că frauda, de obicei, implică acţiuni ce au ca scop acoperirea 115 acesteia, cum ar fi asocierea pentru săvârşirea fraudelor, falsurilor, neînregistrarea deliberată a tranzacţiilor sau o declarare incorectă oferită auditorului Dacă auditorul nu probează contrariul, atunci el este îndreptăţit (nevoit) să accepte declarările ca fiind corecte, iar înregistrările şi documentele ca fiind reale Totuşi, în concordanţă cu Standardul de Audit 200 “Obiective şi principii generale ce guvernează un audit al situaţiilor financiare”, auditorul trebuie să planifice şi să realizeze auditul cu scepticism profesional, altfel spus, pornind de la premisa că oricând pot fi identificate condiţii sau evenimente care să indice posibilitatea existenţei fraudelor sau erorilor Auditorul trebuie să determine răspunsuri generale pentru tratarea riscurilor evaluate de denaturare semnificativă ca urmare a fraudei la nivelul situaţiilor financiare, să proiecteze şi să administreze (utilizeze) proceduri de audit ulterioare a căror natură, moment şi arie de cuprindere să fie corespunzătoare riscurilor evaluate la nivelul afirmaţiei Pentru determinarea răspunsurilor generale utilizate în tratarea riscurilor de denaturare semnificativă ca urmare a fraudei la nivelul situaţiilor financiare, auditorul trebuie să: - analizeze desemnarea şi supravegherea propriului personal; - examineze politicile de contabilizare utilizate de organizaţia auditată; - includă un element de imprevizibilitate în alegerea naturii, momentului şi ariei de cuprindere a procedurilor de audit Ca răspunsuri punctuale la riscul de eludare a controalelor de către conducere, auditorul trebuie să proiecteze şi să administreze proceduri pentru a: - testa gradul de adecvare al înregistrărilor zilnice din registrul jurnal 79 şi alte ajustări efectuate în vederea întocmirii situaţiilor financiare; - revizui estimările contabile pentru detectare subiectivităţii care ar putea avea ca efect denaturarea semnificativă urmare a fraudei; - obţine o înţelegere a logicii de afaceri ce stă la baza tranzacţiilor importante care vin în atenţia examinatorului şi care sunt în afara cursului normal al activităţii entităţii sau care par neobişnuite din orice alt motiv, raportat la înţelegerea şi percepţia ante-formată Procedurile de audit ce răspund riscurilor de denaturare semnificativă ca urmare a fraudei la nivel de afirmaţie pot include şi modificarea naturii, momentului şi ariei de cuprindere a autoreacţiilor propuse în fazele incipiente misiunii, precum şi suplimentarea acestora De pildă, dacă auditorul, pentru 79 Altfel spus, se vor testa pe formă şi pe fond operaţiile (documentele) economice realizate de organizaţia auditată 116 verificarea inventarierii stocurilor pe care se bazează situaţiile financiare, a aplicat procedeul observării şi testării pe alocuri a modului de efectuare a acestei operaţii şi, ulterior, din alte surse sau probe apar semne de întrebare 80 în legătură cu exactitatea, realitatea şi calitatea inventarierii, 81 atunci auditorul poate propune conducerii entităţii o procedură modificată, 82 respectiv reinventarierea şi participarea efectivă a auditorului la inventarierea elementelor patrimoniale susceptibile a avea legătură cu o eventuală fraudă Combinată cu verificarea documentelor privind proprietatea stocurilor şi a tuturor tranzacţiilor între cele două inventarieri, cu examinarea stocurilor existente în primul inventar şi care nu au înregistrat nicio "mişcare" în intervalul verificat, reacţia auditorului va avea de câştigat în ceea ce priveşte incidenţa asupra calităţii concluziilor şi raportului său Un alt exemplu, cu ocazia auditării activităţii atelierului de reparaţii al entităţii auditate, prin inspecţia activelor reparate şi a documentelor întocmite cu această ocazie, se constată "derularea unei activităţi ireproşabile" Totuşi, auditorul s-a sesizat de nivelul consumului de materiale, care este mult mai mare comparativ cu propriile percepţii Raţionamentul se bazează pe o procedură analitică, respectiv compararea consumului specific de materiale înregistrat de atelierul auditat, cu acelaşi consum specific înregistrat de alte ateliere de reparaţii (informaţii colectate în cadrul altor misiuni de audit) Cu alte cuvinte, trendul consumului de materiale înregistrat de atelier nu este consecvent cu alţi indicatori similari Situaţia atrage atenţia auditorului asupra riscului existenţei unor fraude, iar, ca procedură suplimentară, el poate să observe, eventual asistat de un expert tehnic, o perioadă suficientă, activitatea derulată în cadrul atelierului de reparaţii şi să compare consumurile din perioada de observare cu cele din perioadele auditate Dacă nu apar diferenţe semnificative, atunci se poate înlătura suspiciunea de fraudă Însă, dacă diferenţele constatate sunt semnificative, atunci suspiciunea de fraudă începe să se consolideze şi se stabileşte poziţia pe care auditorul trebuie s-o adopte Standardele Internaţionale de Audit evită să traseze o limită a investigaţiilor pe care practicianul le poate utiliza în detectarea fraudei sau a indiciilor existenţei acestora Şi nu este o scăpare! Această stare de fapt şi de drept s-ar putea traduce prin aceea că auditorul, pe baza raţionamentului profesional şi în condiţiile normative, este obligatoriu să continue până la elucidare 80 81 Prezumţii privind existenţa unor fraude sau erori Activele existau în unitate în momentul inventarierii, dar auditorul a identificat informaţii potrivit cărora o parte din respectivele active nu erau în proprietatea entităţii auditate, aşa cum au fost cuprinse în inventar 82 Şi în acelaşi timp suplimentară 117 Pentru formarea unei concluzii generale cu privire la măsura în care situaţiile financiare sunt eronate, luate în ansamblul lor, auditorul trebuie să aprecieze dacă rezultatele procedurilor analitice efectuate la sau aproape de finalul misiunii sunt consecvente cu cunoştinţele sale asupra activităţii organizaţiei sau indică un risc de denaturare semnificativă ca urmare a unei fraude nedetectate anterior În situaţia în care există un astfel de indiciu, auditorul trebuie să analizeze implicaţiile denaturării în relaţie cu orice alte aspecte ale identificate pe parcursul misiunii; să cugete prompt şi neapărat în contextul existent, pentru a decide asupra paşilor de urmat În cazul în care suspiciunea de fraudă sau eroare nu dispare, auditorul trebuie să discute problema cu managementul de vârf al clientului şi să analizeze dacă această problemă a fost reflectată sau corectată corespunzător în cadrul situaţiilor financiare Auditorul trebuie să aibă în vedere impactul posibil asupra raportului său În particular, pentru exemplul privind auditarea atelierului de reparaţii, rezultatul necorespunzător obţinut este motiv, cel puţin, pentru un raport calificat (cu serioase rezerve) Auditorul poate avea în vedere alt tip de opinie, atunci când conducerea unităţii procedează la reconsiderarea consumurilor de materiale înregistrate şi imputarea surplusurilor în sarcina persoanelor vinovate Auditorul trebuie să ia în considerare implicaţiile fraudelor şi erorilor semnificative, în relaţie cu alte aspecte ale activităţii de audit, în special cu credibilitatea declaraţiilor conducerii În acest scop, auditorul va reconsidera evaluarea riscului şi validitatea declaraţiilor conducerii, în cazul în care se constată fraude şi erori nedetectate de controalele interne sau neincluse în declaraţiile conducerii Implicaţiile cazurilor particulare de fraude sau erori descoperite de auditor vor depinde de faptul dacă fraudele sau erorile săvârşite au fost ascunse sau nu la procedurile de verificare efectuate de structurile specializate ale entităţii auditate, precum şi de nivelul conducerii sau angajaţilor implicaţi 4 5 Comunicarea fraudelor şi erorilor Comunicarea sau raportarea fraudelor şi erorilor va fi abordată de auditor în mod diferit în funcţie de destinatarul diligenţei, respectiv guvernanţa şi/sau conducerea entităţii auditate, utilizatorii raportului, terţi, organismele de supraveghere a entităţii auditate sau de asociaţiile profesionale A Auditorul trebuie să comunice constatările sale conducerii 118 (ne)executive a entităţii auditate cât mai curând posibil, în cazul în care: a suspectează că poate exista o fraudă, chiar dacă efectul potenţial asupra situaţiilor financiare ar fi nesemnificativ; b a descoperit existenţa unei fraude sau erori semnificative La stabilirea reprezentantului entităţii căruia să i se raporteze apariţia unor posibile sau efective fraude sau erori semnificative, auditorul va lua în considerare toate circumstanţele, inclusiv centrele de putere din cadrul organizaţiei În ceea ce priveşte fraudele, auditorul va proceda la aprecierea (evaluarea) probabilităţii implicării conducerii superioare În cele mai multe cazuri în care s-au depistat fraude, este de preferat raportarea faptelor (constatărilor) la un nivel (din cadrul structurii organizatorice a entităţii) superior celui aferent persoanelor care au ca subalterni persoanele considerate a fi implicate Dacă s-a identificat o fraudă ce implică: managementul executiv, angajaţii care au roluri importante în cadrul sistemului de control intern sau orice alte persoane în cazul în care frauda ar avea un efect semnificativ asupra situaţiilor financiare, auditorul trebuie să comunice aceste aspecte, cât mai curând posibil celor însărcinaţi cu guvernanţa, iar la întreprinderile mici acţionariatului, dacă acesta este suficient de restrâns În situaţia în care există dubii asupra persoanelor care au răspunderea finală în ceea ce priveşte conducerea entităţii în ansamblul său, auditorul, în mod normal, va apela la consultanţă juridică pentru a determina procedurile care trebuie urmate De asemenea, auditorul, în cel mai scurt timp posibil, trebuie să aducă în atenţia conducerii şi a celor însărcinaţi cu guvernanţa (la un nivelul adecvat sau corespunzător de responsabilitate) orice carenţe semnificative în modul de concepere şi implementare a controlului intern pentru prevenirea sau detectarea fraudelor, care au intrat în atenţia sa B În cazul raportării către utilizatorii raportului, dacă auditorul concluzionează că frauda sau eroarea are un efect semnificativ asupra situaţiilor financiare şi că nu a fost reflectată corespunzător sau corectată în situaţiile financiare, auditorul trebuie să-şi exprime o opinie cu serioase rezerve sau contrară (defavorabilă) În situaţia în care auditorul este împiedicat de entitate să obţină probe de audit corespunzătoare şi suficiente pentru a evalua dacă au apărut sau este probabil să apară fraude sau erori care să influenţeze semnificativ situaţiile financiare, auditorul trebuie să exprime o opinie cu serioase rezerve sau să declare imposibilitatea exprimării unei opinii asupra situaţiilor financiare, datorită limitării ariei de aplicabilitate a auditului În cazul în care auditorul nu poate stabili dacă au apărut fraude sau 119 erori, datorită limitărilor impuse mai mult de circumstanţe decât de entitate, acesta trebuie să aibă în vedere efectul asupra raportului său Altfel spus, auditorul trebuie, cel puţin, să etaleze aceste aspecte în raportul său de audit sub formă de observaţii, să explice care au fost respectivele limitări şi circumstanţele (cauzele) ce le-au generat C În mod normal, obligaţia auditorului de a păstra confidenţialitatea îl împiedică să raporteze fraudele sau erorile terţilor Totuşi, în anumite circumstanţe, prin statut, lege sau hotărâre judecătorească, se poate decide renunţarea la confidenţialitate În astfel de circumstanţe, auditorul poate apela la consultanţă juridică, luându-se în considerare responsabilitatea acestuia faţă de interesul public D O altă speţă a raportărilor o constituie faptul că auditorul trebuie să raporteze autorităţilor de supraveghere fraudele sau erorile depistate la entităţile client, situaţie care este întâlnită şi reglementată şi în ţara noastră (vezi relaţia dintre societăţile comerciale deschise, fondurile de investiţii şi Comisia Naţională de Valori Mobiliare, care este mijlocită de auditorii financiari-statutari), dar sunt recomandabile prudenţa şi raţiunea profundă În ţara noastră, conform Legii nr 656/2002, auditorii financiari sunt obligaţi să anunţe în 24 de ore Oficiul de Prevenire şi Combatere a Spălării Banilor despre operaţiunile care prezintă indicii de anomalie pentru activitatea clientului şi dacă are suspiciuni că respectivele abateri au ca scop spălarea banilor sau finanţarea actelor de terorism 4 6 Incapacitatea auditorului de a continua misiunea Atunci când, în urma unei denaturări apărute din fraudă sau suspiciune de fraudă, auditorul se confruntă cu situaţii excepţionale care aduc în discuţie oportunitatea sau, mai bine spus, capacitatea sa de a continua misiunea, acesta trebuie să: analizeze responsabilităţile profesionale şi legale aplicabile în acele circumstanţe, inclusiv dacă există o cerinţă ca auditorul să raporteze persoanei sau persoanelor care au făcut numirea sau, în unele cazuri, autorităţilor de reglementare şi să considere posibilitatea retragerii din misiune Auditorul poate concluziona că este necesară retragerea din angajament în cazul în care entitatea nu întreprinde acţiunile de remediere referitoare la fraude, pe care auditorul le consideră necesare în respectivele circumstanţe, chiar dacă fraudele nu sunt semnificative pentru situaţiile financiare 120 Implicarea celei mai înalte autorităţi din cadrul entităţii poate afecta concluzia auditorului, situaţie în care încrederea în declaraţiile conducerii este, de asemenea, afectată, putând fi afectat şi auditorul dacă acesta continuă asocierea (colaborarea) cu entitatea respectivă În mod normal, pentru a ajunge la concluzia de retragere dintr-un angajament de audit, auditorul va apela la consultanţă juridică În situaţia în care hotărăşte să se retragă, auditorul trebuie să: - discute această problemă cu persoanele de la nivel de conducere corespunzător şi cu guvernanţa corporativă; - analizeze existenţa cerinţelor profesionale sau legale de a raporta retragerea şi motivele persoanei sau persoanelor care au programat misiunea sau, în unele cazuri, autorităţilor de reglementare Dacă s-a ajuns la retragerea din angajament, aşa cum este prevăzut în "Codul privind conduita etică şi profesională", auditorul existent, la solicitare, va fi nevoit să comunice auditorului propus (in)existenţa motivelor profesionale pentru care nu ar trebui să accepte numirea Posibilitatea auditorului existent de a discuta despre activitatea unui client cu un coleg propus depinde de obţinerea acordului clientului şi/sau de cerinţele legale sau etice care se aplică, referitoare la astfel de informaţii În măsura în care există astfel de motive sau alte aspecte care trebuie prezentate, auditorul existent - luând în considerare constrângerile de natură legală sau etică, inclusiv, dacă este cazul, acceptul clientului - va da detalii referitoare la respectivele informaţii şi va discuta liber cu auditorul propus toate elementele relevante În cazul în care nu este primit acceptul din partea clientului de a discuta despre activitatea sa cu auditorul propus, acest fapt trebuie făcut cunoscut viitorului/potenţialului auditor 121 